정조 14년
庚戌十二月二十七日午時上御誠正閣大臣備局堂上引見入侍時行左承旨洪明浩假注書趙台榮事變假注書崔致祜記事官洪樂游徐有聞左議政蔡濟恭左參贊金華鎭行副司直鄭昌順戶曹判書鄭民始兵曹判書金文淳禮曹判書李秉模刑曹判書趙鼎鎭漢城判尹李致中開城留守具庠行副司直李邦一訓鍊都正徐有大行副司直李漢豐金持默刑曹參判權掌令柳河源以次進伏訖濟恭曰邇來寒威尙且未解此時聖體若何上曰一樣矣濟恭曰王大妃殿氣候若何上曰一樣矣濟恭曰惠慶宮氣候若何上曰一樣矣濟恭曰歲除只隔數宵新元從此不遠元子宮衣尺漸長區區祈祝之忱尤倍常時近日朝廷無事升平有像在廷群下不勝欣幸不意昨者事出無中承宣遞罷景色愁沮臣切憂慨向者傳敎卽爲今臣子者不忍聞不忍讀之敎也今於驥顯一事滿廷臣僚有口無言雖不敢煩陳第有區區愚見敢不仰達於前席乎驥顯上來之擧實非所料命令不由於政院去來不關於朝廷豈不萬萬驚駭乎上曰馬牌之出給旣自政院則上送之罪反歸道臣是豈成說乎此所以切駭於承宣者矣濟恭曰驥顯出來之擧臣始於昨日知之矣蓋入海島之罪人乘船出陸經本道四五百餘里至還其家而爲道臣者佯若不知初無一言狀報之擧今若有假稱司謁都事者任意入海率來在謫之人爲道臣者其將不爲狀報以至朝廷漠然不知乎該道臣事誠極驚歎矣上曰藩臣則體面自別防啓非所敢爲而乘馹吹角之行爲道臣者曰以不知不爲狀聞此則果是欠誠之大者論以國體予亦以爲駭然矣濟恭曰地方官若果論報則道臣之罪尤當緊重且雖與湖南有異旣自本道經來則錦伯之亦不上聞又不可無罪矣濟恭曰申驥顯事以向日傳敎有非臣子所敢聞者故臣不敢直陳所懷而罪人之自絶島出陸還鄕莫大之刑政也朝廷初無一言指揮於營門之事而莫重島配罪人任自還歸則該道道臣決無不聞不知之理苟有驚愕憤痛之心豈不火急馳啓仰請其故而終無一字皁白使在廷臣僚漠然不知有此事昨日傳敎之後始乃相顧駭歎道臣事揆以國體臣分萬萬寒心此而置之日後之慮將無所不至全羅監司尹蓍東施以削職之典道臣旣已論勘則地方官亦當一體論罪而但念地方官若或馳報營門而道臣聽若不聞則此非地方官之罪其馳報與否新伯赴任使之査實上聞後更爲論勘何如上曰依爲之雖非卿言予欲下敎矣今番完伯事未免大做錯乘馹有旨直下於申驥顯所在處則當初不聞知容或似然而涉海出來之後必有邑報鎭牒則卿奏中仰請其故云云近於方命雖非藩臣之所敢爲至於領來形止之不爲枚擧登聞國體後弊所關非細地方官報營與否不必令新伯査實當該道臣仍令該府拿問査勘可也出擧條濟恭曰全羅道臣旣已論勘矣至若忠淸道臣初無主管配所之責則雖與全羅道臣差有間焉而罪人過去之際終無一言枚報於朝廷之事亦不可無責忠淸前監司鄭存中罷職何如上曰從重推考可也出擧條濟恭曰此江華留守洪秀輔狀啓也以爲今秋等都試到任屬耳歲色垂暮許多武士之發帖期會又費日字萬無趁歲前設行之路元節目中秋等有故則春等合設旣有定式今年亦爲依定式待開春合設事令廟堂稟處爲辭矣都試之未及歲前設行事勢似然春等合設旣有節目依狀請許施何如上曰依爲之出擧條濟恭曰此北兵使李潤慶狀啓也以爲畿營屬軍兵合操及茂山以北各衛軍兵明春巡操依定式擧行而軍籍則闕額不知幾何軍器則破傷已過其半巡行列邑考點案額反閱器機事竝令廟堂稟旨分付矣北路詰戎之政比他道尤不可少緩而近因荐歉廢閣不行已多年所事極疎虞今年之事幸而登熟明春合操巡操依例擧行簡其騶率考點反閱等節竝依狀辭施行之意分付何如上曰依爲之濟恭曰北關巡操旣命設行南關不可異同依北關例行操之意南兵使處預爲分付恐合事宜而但南關中三甲兩邑獨被歉荒此則宜在軫念兩邑則勿令設行何如上曰依爲之出擧條濟恭曰此咸鏡監司李文源狀啓也枚擧甲山府使金處漢穩城府使趙岱牒呈以爲元會付米太數甚零星四鎭堡邊將料及各樣公用上下無路穩城元會付各衙門穀合折米只爲三百二十三石零而各樣公下折米則每年所入六百四十九石零故無他推移之道甲山折米限五百石及穩城折米限三千石移錄上下其代則他各邑元會付各衙門穀中準數換錄事請令廟堂稟旨分付矣兩邑事勢旣如此則不可無及時變通移錄上下準數換錄竝依狀請施行之意分付何如上曰依爲之出擧條濟恭曰此開城留守具庠狀啓也以爲本營餉還中中軍次知倉與礪峴倉外他各倉豆太元無用下而年年添耗當初不過二千石而至今計數恰過九千石今若就其中除出三千石作爲元穀其餘六千餘石劃給本營以爲殖利公下之地至於加分耗之請得公用卽是應行之例今年加分耗五百八十石零依例劃給事竝請令廟堂稟處矣松營事勢將至莫可收拾之境守臣之屢次煩請蓋出於不得已也朝家宜有軫念之道而鄕穀割出事面亦重守臣今方入侍矣下詢所以區處之方亦爲遍詢曾經居留之臣好矣上曰留守陳奏可也庠曰本府莫可收拾之狀大臣已爲詳知諸宰亦莫不爲然蓋營門公不應入不足於應下本錢每至於犯用年加歲增將無餘地此乃必至之勢至於官屬輩從前所食盡入於剋減之中此亦殘忍之政月前試爲釐正事例而偶有所得又復充額軍丁而番錢所剩其數亦不些每年應入加得合爲三千餘兩今則別無大段費力若得一萬兩內外添補殖利則可以救弊而本府軍餉豆太耗異於米穀民不願受爲弊反甚且是本府所在者若以六千石作錢添付於本府前此所得加分耗以爲補用之地則事面不苟積弊庶蘇如蒙許劃則當不更煩朝家而及今變通庶有實效亦仍成出節目一一條列以爲報備局會付好矣敢此仰達矣上曰曾經留守人及有司之臣各陳意見可也民始曰俄聞留守之言歲入有從他拮据者若得此穀則可以充補救弊云松都之事亦甚悶然若劃給此穀而夬復舊樣更不煩諸朝廷則許施無妨而但所謂歲入逐年無減永作恒式有不可必然則雖給此穀而不足又當如前更加爛商而處之爲好矣昌順曰旣是松都所出之穀可救松都難支之弊則朝家亦何所惜但旣給近萬包穀物只爲目前救急之資此後說弊又復如前則似非朝家劃給之意未知守臣經紀方略之如何明知其以此穀物救此積弊然後可許劃給矣致中曰本營財力近甚空竭應下多有不足今此所請雖未當不足之數亦似補用於支放矣濟恭曰此事非卒乍間可以許施退出詳問其區處方略從後更稟似好矣至於耗條添得之擧便成本營已例非此則公用尤無着手狀啓中所請今年加分耗條五百八十石零特爲許施何如上曰依爲之出擧條濟恭曰頃因黃海道安岳居幼學崔廷萬等上言同郡居業武朴東祥賑飢助婚軍器修補雜役防給等事令該道査實論報後稟處之意覆啓行會矣卽見黃海監司李時秀査報則枚擧該郡守金履翼牒呈以爲朴東祥恤窮救乏之狀前後民狀邑牒詳細沂考則己卯等各年穀物爲一千餘石昨年大水民家漂圮男女濱死之際竭力救活至於二百五十八口而饋粥給糧大米爲三十石家舍沈沒者給錢爲五百金親戚隣里無依貧家之婚喪助成爲一千二百餘兩本郡軍器修補時錢一百兩願納長令坊禾石坊給錢二百餘兩取殖防役等事實昭昭文蹟班班合而計之則穀爲一千六十餘石錢爲二千四十兩而東祥以僻陬韎韋能知急人好施之義廉探入聞無少差爽合有褒賞以勸遐俗爲辭矣朴東祥之私而賑飢拯溺助成婚喪公而修補軍器防役兩坊俱是不可泯之實行實蹟在朝家激勸頹俗之道不可仍置令該曹另加褒賞恐不可已矣上曰依爲之該堂進前仍爲稟處可也文淳曰朴東祥之賑飢助婚拯濟民命修補軍器防給民役等前後效力以錢則爲二千餘兩以穀則爲一千餘石之多渠以遐方武士損財急人有補公私其道啓邑牒班班可據其在激勸之政宜有褒賞之擧施以加資之典何如上曰依爲之出擧條濟恭曰頃以東萊蔚山等邑風落松見失株數及兩邑守令指名現告見在數爻修報之意筵稟行會矣卽見慶尙監司李祖源所報則枚擧水使崔東岳牒呈以爲蔚山風落松五十七株戊申己酉次次閪失時存只是三十一株而亦多腐傷東萊風落松三百株戊申九月閪失四百十三株適値交遞之時未免奸民之偸食而要在九十月間當該水使及守令現告成冊修正上送云矣大臣旣已筵稟定式風落松使之自朽山中而帥臣不能檢飭守令不能照察兩邑俱有閪失事之可駭莫此爲甚前左水使李鴻運蔚山前府使李元采東萊前府使李敬一時府使金履禧一竝罷職何如上曰蔚山東萊犯禁則一也多寡懸殊前府使李敬一事依爲之蔚山前府使李元采拿問處之固有不能檢飭之罪與守令差有間隔當該水使李鴻運越俸三等可也濟恭曰其時傳敎有當該道臣捧現告越俸之敎而今此現告只陳帥臣與守令姓名不及道臣事甚未安慶尙監司李祖源推考何如上曰依爲之出擧條濟恭曰大政後大臣之採探物議仰陳前席卽一古規而臣則聾瞽儱侗莫辯甲乙而第聞外言則兵批政事果善爲之別無疵瑕而吏批則無一稱善且名以侍從者一不檢擬於守令名以侍從者豈不可矜乎近來則三司軍職亦不得受祿云尤是矜念處矣上曰實軍職祿窠自來不些則堂下侍從緣何一未受祿乎民始曰此在兵判善爲分排之如何耳上敎文淳曰此則兵判善處使貧寒侍從得沾斗祿可也濟恭曰都政日傳敎中旣稱嶺南而湖南不爲提敎恐或有向隅之慮且嶺南二字在西北之下蓋嶺南羞與西北比肩區區賤見恐似如何矣上曰伊日傳敎中偶然書嶺南二字矣卿言旣如此當令沫去矣秉模曰咸鏡監司李文源狀啓有前伯稟處之命矣取見其狀本則以爲輸城察訪李弘弼本驛衙舍過百間新建之役盡皆自當論賞一款事係干恩不敢仰請令該曹考例稟處爲辭矣該驛公廨頹廢無餘而該察訪李弘弼鳩聚廩俸竭力移建不但一驛改觀抑亦飢民多賴臣之在任時已爲摘奸其間數而未及登聞於交遞之前矣今觀狀辭一如臣之所知合有別般褒賞之典故敢此仰達矣上曰實績旣如此極爲可嘉依例施以加資之典可也出擧條有大曰今番抄上平安道武士金鳴潝等五人黃海道武士尹道憲等八人臣與壯勇營兵房臣柳孝源同爲試才後步數單子纔已書入而西北三道世所稱尙武之地身手射藝甲於諸路朝家之視之與他自別故向來特下傳敎另擇遠射者寬其試藝月限使之盡其才而抄上則其在各營邑對揚之道固當宣布朝令曉諭坊曲俾超乘賈勇之諸武士咸知奬勸之盛意各自奮勵着意肄習拔其尤者趁期上送而今此西西之抄上不但數甚零星以身手則元無健兒貌樣以射藝則亦無二百步近處入彀之人所謂能者不過百步步而止已萬萬寒心而且聞渠輩不願留京皆欲下鄕云當初營邑之不以誠心勸奬强令苟充上送本非渠輩之樂赴可知揆以懋實之政亦不可徒然仍留百餘步以下武士張仁成等十一人還爲下送而大抵武士之鼓動興起與否專在於道帥臣守令激勸之誠不誠如何而近來西北文勝之弊日甚月盛乃至於武弁之作宰者間多有白日場試士之擧要取聲譽於縫掖之類而所謂勸武一款視若弁髦賞射等節便同廢却故恥武趨儒之習轉成痼弊抱才蓄銳之輩率多抛棄乃者營邑之臨時取辨苟且揀上實由於此豈非大可慨然者乎今番係是初頭姑不仰請譴罰而特以令申之意更爲退定期限依前下敎使之別加肄習拔尤抄上而凡係勸武之政營邑先爲往復多般講究俾有一新之實效無如今番之疎忽如是出擧條嚴飭之後勸武之方無所及聞抄上之人又或凡庸則當該守令從重科罪道帥臣亦爲論勘之意嚴明分付於兩西道帥臣北道武士姑未及上來而兩西如此北道之勝於兩西難保其必然且以臣所見聞者言之北評事之職雖曰敎養官吉州以北儒武勸奬無不主管而前後評事專不致意於武士故北關武士仍以解體此後則評事着意勸武申明擧行來頭抄上如或不實則道帥臣守令倂依兩西例請罪事一體知委於北道道帥臣似合事宜故敢此仰達矣上曰曾經西北伯人各陳所見可也民始曰西北自是弓馬之鄕而俗習漸不如古稱以儒林出入校院則鄰里尊以士族子孫優免軍役稱以武列操弓馳馬則鄕黨賤之又不得爲儒鄕之任此固爲趨避之本而爲官長者又從而右此抑彼接待懸殊故稱以鄕族者初不習武技假使決科入仕積年勤苦不過守部邊將罷散而止人不樂赴非一朝一夕之故自朝家雖有抄上之命而才不素講自難應副況道帥臣不過申飭列邑列邑不過知委坊曲而已未有別般奬勸使人興起其何以得超拔之才乎必使兩道道臣守令磨以歲月專意激勸別加奬拔使人人有艶羡之心然後庶必有效今番不入格者還爲下送更以此意另加申飭似好矣秉模曰武技之漸不如古誠非細故而究其本則非才之不古俗習使之然也以臣所見言之則關西幾皆武倅而邑事之暇絶無隷射之人韎韋之官長如此則何責於邑中之武士乎激勸之方惟在於道帥臣及守令而若不開其樂赴之路但使之備弓矢勤肄習以應抄上之命則孰肯感發而興起哉必須厚其賞格另加奬拔有才者得其所望無才者思所企及然後始可有效以此意嚴加申飭毋敢更如今番之無實似宜矣上曰大臣亦陳所見可也濟恭曰西北用武之地習俗之貴文賤武在國家非細憂矣以今番抄上言之身手技藝俱不超衆則其見遺於所抄者尤無足觀自可以知矣豈必天之生才不古若而然也此莫非帥臣守宰無勸課之事朝廷少激勸之政而趨儒一路又足以見貴於鄕里故也此後如有武藝抄上之命而所進又如今番之爲則當該道帥臣及守令難免重勘以此出擧條申飭知所以惕念之方好矣上曰特命抄上之後兩道擧行之如許非獨由於時伯之不能勸奬而豈可以土校賤類射技不準式者彌縫上送乎培養武列在於道帥臣漸祛謬習期有磨礱之實效豈是難事以此擧條別加嚴飭苟能惕念修擧則不出數年必當刮目來頭更以前日之弊有登徹之事則先自不飭之道伯隨聞嚴處斷不可已雖未丕改之前以西道幅員豈無一人可應是薦者乎退限三朔更令抄上若其身手也地處也射技也俱可合則邊禦閫帥等職豈不及於此輩乎竝以此意措辭行會可也出擧條河源曰請爲奴罪人金壽賢河翼龍竝令王府設鞫得情夬正王法上曰不允河源曰請亟寢翼魯島配之命依前兪音卽令王府設鞫得情夬正典刑無批答河源曰臣踪跡臲卼言議巽軟本不合於淸朝耳目之任而賓對有命爲覲耿光冒沒登筵矣以翼魯連啓事批旨不下至煩誨責夫翼魯貫盈之惡國人皆知輿憤咸切誠非乍發旋停之事諫院之啓旣承當下敎之批而訖今踰月未承兪音日前憲府之啓尙不下批臣忱誠淺薄言議拙訥有不能感格天聽以何顔面其敢一刻晏然蹲據於臺次乎請命遞斥臣職上曰勿辭亦勿退待河源曰夫懲討隄防卽人臣之所當盡誠而盡分也命令之頒布關津之防守亦國家法紀之所重也至於本事旣承臣子不敢聞之下敎雖未敢及之而臣未登筵席之前竊以爲命令不由於南衙而聖敎只下於掖庭微賤之品矣登筵之後始聆下敎則當初馬牌之出給旣自伊日承宣之手而三司不知外廷不聞寧有是乎藩臣及守土之臣旣蒙嚴勘之處分而不誠之承宣烏可獨逭乎請伊日馬牌出給當該承旨捧現告施以譴削之典上曰伊時嚴敎雖大於此之擧猶可不能覆難況馬牌出給之微事乎然自其手出給於當初自其口請罪於日前如許無恥無嚴之徒譴削猶輕矣爾之所請在於輕先擧行予所切駭者形跡之判作兩截無論如此如彼如許承宣之請勘有何勒持況歲除隔日豈今連啓至於過歲乎依啓河源曰夫黨論之禍人家國終古則然雖卿宰三司之臣言議之間若係黨私則其罪不容於誅況靺鞈武夫不事弓馬强效黨習則其爲世道之憂當如何哉先大王嘗震怒於主掌宣薦者以黨色通塞出御正門特命回示使之懲畏大聖人深憂遠慮有如是矣近日國綱解弛人不知畏自任屹洪仁默輩主薦用私公議之憤惋固已久矣至於今番尤有甚焉其所取捨專用黨色而廳會之中渠輩乃敢倡言曰某邊人不當入此圈其爲放恣將無所不至而於其中尤有萬萬巧惡之事嶺南有門閥當入薦中者一竝見枳乃以居嶺南而非嶺南者二人苟然充數以爲欺瞞天聽之計其心所在若見肝肺此不嚴懲何以淑人心而振國綱乎請任屹洪仁默及今歲主薦行首宣傳官徐有和副行首吳載光竝施刋去仕版之典上曰爲先依啓原薦使之今日內改薦誠如臺言寧有如許痛惡之事乎苟有一分嚴畏之心黨色二字發於公會文臣猶不敢乃爾況武臣乎又況宣薦乎先朝揭板受敎又何等嚴截諄複年前以該廳薦事處分不啻屢次則此等話頭復出於該廳至入於臺閣風傳旣聞之後不可尋常處之卽令兵判開坐龍虎營年前所犯諸人今番容喙諸人一竝拿致取招査實仍又棍問得情可也濟恭曰武夫輩黨論云云誠極駭歎而臣亦聞今番宣薦應參之人多有見漏云矣河源曰新除授持平宋煥箕時在忠淸道懷德地持平高宅謙時在成歡任所請竝斯速乘馹上來事下諭上曰依啓命次對諸臣先退上曰在外未肅拜工曹判書知敦寧知義禁許遞今日政差出出榻敎上曰新除授兵曹參判牌招出榻敎命退承史以次退出